Eri esittäjiä – Ipanapa räp - Keskisuomalainen
Eri esittäjiä – Ipanapa räp
Ihme, ettei Ipanapa-lastenlevyistä ole ennen julkaistu räppialbumia.
Onhan ensimmäisellä Ipanapalla ollut Palefacen Hiphoppii englantii sarjan suosituimpia rallatuksia.
Ipanapa räpillä esiintyvät tämän hetken soitetuimmat nimet, kuten Sini Sabotage, Redrama, Elokuu, Stig, Setä Tamu ja JVG. Räppäreiden lisäksi myös PMMP:n Mira ja Paula sopivat remmiin. Harmittavan monessa kappaleessa artisti laulaa luonnottomaksi muokatulla äänellä. Lapset ovat sellaiseen varmasti jo tottuneet. Mutta saako pieni kuulija kiinni Tommy Lindgrenin nopeaakin nopeammasta sanatulvasta? Huoli on turha. Luurankomarssi kolisi neljävuotiaan tyttären suurimmaksi suosikiksi.
Ipanapa-levyjen kappaleissa on ollut aina vahvaa sanomaa myös aikuisille. Tätä puolta korostavat nyt tummat ja syvissä vesissä uivat kappaleet. Traagiselta satusedältä kuulostavien Heikki Kuulan ja koko Teflon Brothers -jengin biisit menisivät muutamin muutoksin artistien omille levyille. Asan Nukkumasa iskee kaikenikäisiin unettomuudesta kärsiviin. Useampi kappale ohjaa kuuntelijaa suvaitsevaisuuden tiellä.